આ અંગે મળતી માહિતી અનુસાર ઓલ ઈન્ડિયા ગ્રામીણ ડાક સેવક યુનિયન અને નેશનલ યુનિયન ગ્રામીણ ડાક સેવકના નેજા હેઠળ સમગ્ર દેશમાં ગ્રામીણ ડાક સેવકો 22મી મેથી અચોક્કસ મુદ્દતની હડતાળ પર છે. તેઓની માંગ છે કે તમામ કેન્દ્રિય કર્મચારીઓના પગાર 1/1/2016થી સાતમા પગારપંચ મુજબ સુધારી આપવામાં આવ્યા છે. પરંતુ જીડીએસ કર્મચારીઓને તેનો લાભ મળ્યો નથી. સાતમા પગાર પંચ અને અન્ય લાભો જીડીએસ કર્મચારીઓને મળે તે માટે કમલેશચંદ્ર કમિટીની નિમણૂક કરવામાં આવી છે. આ કમિટીએ વિવિધ પાસાઓને ધ્યાનમાં રાખી સરકારને પોતાનો રિપોર્ટ રજૂ કર્યો હતો. પરંતુ આ રિપોર્ટને રજૂ કર્યા છે 17 મહિનાથી વધુનો સમય થવા છતાં કેબિનેટ દ્વારા તેને મંજૂરી આપવામાં આવી નથી. અનેક વખતની માંગ છતાં જીડીએસ કર્મચારીઓની માંગોને ધ્યાનમાં નહીં લેવાતા અંતે કર્મચારીઓ 22મી મે થી અચોક્કસ મુદ્દતની હડતાળ પર ઉતર્યા છે. માત્ર કમલેશચંદ્ર કમિટીની ભલામણોનો અમલ થાય તેવી જ માંગ હોવા છતાં સરકાર દ્વારા કોઈ ધ્યાન આપવામાં આવતું નથી. જેને લઈ બારડોલી ડિવિઝનના સુરત, તાપી અને ડાંગ જિલ્લાના કર્મચારીઓ બારડોલીની હેડ પોસ્ટ ઓફિસ ખાતે ભેગા થયા હતા જ્યાંથી રેલી કાઢી સૂત્રોચ્ચાર સાથે તેઓ લીમડા ચોક વિસ્તારમાં આવેલ સુપ્રિટેન્ડેન્ટ ઓફ પોસ્ટને આવેદનપત્ર સુપરત કર્યું હતું.